1.

Umeće se sljedeći Prilog VI.a: „ PRILOG VI.a KRITERIJI PRIHVATLJLIVOSTI ZA UPOTREBU SUSTAVA NAMIRE VRIJEDNOSNIH PAPIRA I VEZA IZMEĐU SUSTAVA NAMIRE VRIJEDNOSTNIH PAPIRA U KREDITNIM OPERACIJAMA EUROSUSTAVA I. KRITERIJI PRIHVATLJIVOSTI ZA SUSTAVE NAMIRE VRIJEDNOSNIH PAPIRA I VEZA IZMEĐU SUSTAVA NAMIRE VRIJEDNOSNIH PAPIRA 1. Eurosustav određuje prihvatljivost SSS-a kojim upravlja središnji depozitorij vrijednosnih papira uspostavljen u državi članici čija je valuta euro ili nacionalna središnja banka (NSB) ili javno tijelo kako je navedeno u članku 1. stavku 4. Uredbe (EU) br. 909/2014 Europskog parlamenta i Vijeća (1) države članice čija je valuta euro (dalje u tekstu ‚upravitelj SSS-a’) na temelju sljedećih kriterija: (a) upravitelj sustava namire vrijednosnih papira iz europodručja udovoljava zahtjevima za odobrenje da djeluje kao središnji depozitorij vrijednosnih papira utvrđenim u Uredbi (EU) br. 909/2014; i (b) NSB države članice u kojoj posluje odnosni sustav namire vrijednosnih papira uspostavio je i održava odgovarajuće ugovorne ili druge mehanizme s upraviteljem sustava namire vrijednosnih papira iz europodručja, što uključuje zahtjeve Eurosustava utvrđene u odjeljku II. Ako postupak davanja odobrenja utvrđen u glavi III. Uredbe (EU) br. 909/2014 u odnosu na središnji depozitorij vrijednosnih papira iz europodručja nije dovršen, točke (a) i (b) se ne primjenjuju. U tom slučaju, sustav namire vrijednosnih papira kojim upravlja središnji depozitorij vrijednosnih papira mora umjesto toga biti pozitivno procijenjen na temelju ‚Okvira za procjenu sustava namire vrijednosnih papira i veza radi određivanja njihove prihvatljivosti za upotrebu u kreditnim operacijama Eurosustava’, siječanj 2014., objavljeno na mrežnim stranicama ESB-a. 2. Eurosustav utvrđuje prihvatljivost izravne veze ili neizravne veze na temelju sljedećih kriterija: (a) izravna veza ili, u slučaju neizravne veze, svaka od odnosnih izravnih veza, udovoljava uvjetima utvrđenim u Uredbi (EU) br. 909/2014; (b) nacionalne središnje banke država članica u kojima su sustav namire vrijednosnih papira investitora, svaki sustav namire vrijednosnih papira posrednika i sustav namire vrijednosnih papira izdavatelja osnovani, uspostavio je i održava odgovarajuće ugovorne ili druge mehanizme s upraviteljima sustava namire vrijednosnih papira iz europodručja, što uključuje zahtjeve Eurosustava utvrđene u odjeljku II.; (c) sustav namire vrijednosnih papira investitora, svaki sustav namire vrijednosnih papira posrednika i sustav namire vrijednosnih papira izdavatelja uključeni u vezu smatraju se prihvatljivim od strane Eurosustava. Ako postupak davanja odobrenja utvrđen u glavi III. Uredbe (EU) br. 909/2014 u odnosu na središnji depozitorij vrijednosnih papira koji djeluje kao sustav namire vrijednosnih papira uključen u vezu nije dovršen, točke od (a) do (c) se ne primjenjuju. U tom slučaju, veze koje uključuju sustav namire vrijednosnih papira kojim upravlja takav središnji depozitorij vrijednosnih papira mora umjesto toga biti pozitivno procijenjen na temelju ‚Okvira za procjenu sustava namire vrijednosnih papira i veza radi određivanja njihove prihvatljivosti za upotrebu u kreditnim operacijama Eurosustava’, siječanj 2014. 3. Prije utvrđivanja prihvatljivosti izravne ili neizravne veze koja uključuje jedan ili više sustava namire vrijednosnih papira kojima upravljaju središnji depozitoriji vrijednosnih papira osnovani u državi Europskog gospodarskog prostora (EGP) čija valuta nije euro ili nacionalne središnje banke ili javna tijela države članice EGP-a čija valuta nije euro (dalje u tekstu ‚sustav namire vrijednosnih papira iz EGP-a izvan europodručja’ kojim upravlja ‚upravitelj sustava namire vrijednosnog papira iz EGP-a izvan europodručja’), Eurosustav provodi analizu poslovnih razloga koja uzima u obzir, između ostalog, vrijednost prihvatljive imovine koja je izdana ili koja se drži u tim sustavima za namiru vrijednosnih papira. 4. Sukladno analizi poslovnih razloga s pozitivnim ishodom, Eurosustav utvrđuje prihvatljivost veze koja uključuje sustav namire vrijednosnih papira iz EGP-a izvan europodručja na temelju sljedećih kriterija: (a) Upravitelji sustava namire vrijednosnih papira iz EGP-a izvan europodručja uključeni u vezu i sama veza udovoljavaju zahtjevima utvrđenim u Uredbi (EU) br. 909/2014. (b) Za izravne veze, NSB države članice u kojoj djeluje sustav namire vrijednosnih papira investitora uspostavio je i održava odgovarajuće ugovorne ili druge mehanizme s upraviteljem sustava namire vrijednosnih papira investitora iz europodručja. Ovi ugovorni ili drugi mehanizmi moraju utvrditi obvezu upravitelja sustava namire vrijednosnih papira iz europodručja da provodi odredbe utvrđene u odjeljku II. u svojim pravnim mehanizmima s upraviteljem iz EGP-a izvan europodručja sustava namire vrijednosnih papira izdavatelja. Za neizravne veze, svaka od osnovnih izravnih veza u kojima sustav namire vrijednosnih papira iz EGP-a izvan europodručja djeluje kao sustav namire vrijednosnih papira izdavatelja mora ispunjavati kriterij iz prvog stavka točke (b). U neizravnoj vezi gdje su sustav namire vrijednosnih papira posrednika i sustav namire vrijednosnih papira izdavatelja sustavi namire vrijednosnih papira iz EGP-a izvan europodručja, NSB države članice u kojoj sustav namire vrijednosnih papira investitora djeluje mora uspostaviti i održavati odgovarajuće ugovorne ili druge mehanizme s upraviteljem SSS investitora iz europodručja Ovi ugovorni ili drugi mehanizmi moraju utvrditi ne samo obvezu upravitelja SSS-a iz europodručja da provodi odredbe utvrđene u odjeljku II. u svojim pravnim mehanizmima s upraviteljem SSS-a posrednika u državi EGP-a izvan europodručja, nego također i obvezu upravitelja SSS-a posrednika u državi EGP-a izvan europodručja da provede pravne odredbe utvrđene u odjeljku II. u svojim ugovornim ili drugim mehanizmima s upraviteljem SSS-a izdavatelja izvan europodručja iz EGP-a. (c) Svi sustavi namire vrijednosnih papira iz europodručja uključeni u vezu smatraju se prihvatljivim od strane Eurosustava. (d) NSB iz države EGP-a izvan europodručja u kojoj djeluje SSS investitor obvezao se da će dostavljati informacije o prihvatljivoj imovini kojom se trguje na domaćim prihvatljivim tržištima na način kako je odredio Eurosustav. Ako postupak davanja odobrenja utvrđen u glavi III. Uredbe (EU) br. 909/2014 u odnosu na središnji depozitorij vrijednosnih papira koji upravlja SSS investitorom, posrednikom ili izdavateljem, unutar veze nije dovršen, točke od (a) do (d) se ne primjenjuju. U tom slučaju, veze koje uključuju sustav namire vrijednosnih papira kojim upravlja takav središnji depozitorij vrijednosnih papira mora umjesto toga biti pozitivno procijenjen na temelju ‚Okvira za procjenu sustava namire vrijednosnih papira i veza radi određivanja njihove prihvatljivosti za upotrebu u kreditnim operacijama Eurosustava’, siječanj 2014. II. ZAHTJEVI EUROSUSTAVA 1. Da bi osigurao pravnu stabilnost, upravitelj SSS-a mora zadovoljiti NSB države članice u kojoj odnosni SSS djeluje, u odnosu na obvezujuću pravnu dokumentaciju, u obliku valjano sklopljenog ugovora ili upućivanjem na obvezne uvjete odgovarajućeg upravitelja SSS-a ili na drugi način, da: (a) prava na vrijednosne papire koji se drže u SSS-u kojima upravlja upravitelj tog SSS-a, uključujući vrijednosne papire koji se drže putem veza kojima upravlja upravitelj SSS-a (koji se drže na računima koje održavaju upravitelji povezanog SSS-a), uređena su pravom države EGP-a; (b) pravo sudionika u SSS-u na vrijednosne papire koji se drže u tom SSS-u je jasno, nedvojbeno i osigurava da sudionici u SSS-u nisu izloženi u odnosu na insolventnost upravitelja tog SSS-a; (c) kada sustav namire vrijednosnih papira djeluje u svojstvu SSS izdavatelja, pravo povezanog SSS izdavatelja na vrijednosne papire koji se drže u SSS-u izdavatelja je jasno, nedvojbeno i osigurava da SSS investitora i njegovi sudionici nisu izloženi u odnosu na insolventnost upravitelja SSS-a izdavatelja; (d) kada SSS djeluje u svojstvu SSS-a investitora, pravo tog SSS-a na vrijednosne papire koji se drže kod povezanog SSS-a izdavatelja je jasno, nedvojbeno i osigurava da SSS investitora i njegovi sudionici nisu izloženi u odnosu na insolventnost upravitelja SSS-a izdavatelja; (e) zalog ili sličan mehanizam osiguran na temelju važećeg prava ili ugovora neće imati negativan utjecaj na pravo NSB-a na vrijednosne papire koji se drže u SSS-u; (f) postupak raspodjele manjka vrijednosnih papira koji se drže u SSS-u posebno u slučaju insolventnosti: i. upravitelja SSS-a; ii. bilo koje treće strane uključene u pohranu vrijednosnih papira; ili iii. bilo kojeg povezanog SSS-a izdavatelja je jasan i nedvojben; (g) postupci koje treba poštovati radi potraživanja vrijednosnih papira na temelju pravnog okvira SSS-a su jasni i nedvojbeni, uključujući, kada SSS djeluje kao SSS investitora ispunjenje svih formalnosti prema povezanom SSS-u izdavatelja. 2. Upravitelj SSS-a mora osigurati da, kada SSS kojim upravlja djeluje kao SSS investitora, prijenosi vrijednosnih papira izvršeni putem veza bit će konačni u smislu Direktive 98/26/EZ Europskog parlamenta i Vijeća (2), tj. nije moguće opozvati, vratiti, raskinuti ili na drugi način poništiti takve prijenose vrijednosnih papira. 3. Kada sustav namire vrijednosnih papira kojim upravlja djeluje kao SSS izdavatelja, upravitelj SSS-a mora osigurati da ne upotrebljava institucije treće strane, kao što su banka ili bilo koja strana osim SSS-a koji djeluje kao posrednik između izdavatelja i SSS-a izdavatelja ili upravitelj SSS-a mora osigurati da njegov SSS ima izravnu ili neizravnu vezu sa SSS-om koji ima ovaj (jedinstven i izravan) odnos. 4. Radi upotrebe veza između SSS-a koji se upotrebljavaju radi namirenja transakcija središnje banke, moraju postojati mogućnosti koje omogućavaju unutardnevnu namiru na načelu isporuke po plaćanju u novcu središnje banke ili unutardnevnu namira bez plaćanja, koje mogu imati oblik namire u realnom vremenu na bruto načelu ili serija postupaka s unutardnevnom konačnosti. Zbog značajki namire obilježja sustava TARGET2-Securities, ovaj se zahtjev smatra već ispunjenim za izravne i neizravne veze u kojima su svi SSS-ovi papira koji su uključeni u vezu integrirani u sustav TARGET2-Securities. 5. U odnosu na radno vrijeme i radne dane: (a) sustav namire vrijednosnih papira i njegove veze moraju osigurati uslugu namire u sve radne dane sustava TARGET2; (b) sustav namire vrijednosnih papira mora raditi tijekom dnevne obrade kako je navedeno u Dodatku V. Priloga II. Smjernici ESB/2012/27 (3); (c) SSS-ovi uključeni u izravne veze ili neizravne veze moraju omogućiti svojim sudionicima da dostave upute za namiru istog dana za isporuke po plaćanju putem SSS-a izdavatelja i/ili SSS-a posrednika (prema potrebi) SSS-u investitora najkasnije do 15.30 po srednjoeuropskom vremenu (SEV) (4); (d) SSS-ovi uključeni u izravne veze ili neizravne veze moraju omogućiti svojim sudionicima da dostave upute za namiru istog dana za isporuke bez plaćanja putem SSS-a izdavatelja ili SSS-a posrednika (prema potrebi) SSS-u investitora najkasnije do 16.00 po srednjoeuropskom vremenu; (e) SSS-ovi moraju imati uspostavljene mjere radi osiguravanja da se radno vrijeme navedeno u točkama od (b) do (d) gore produži u hitnim slučajevima. Zbog značajki namire sustava TARGET2-Securities, ovi zahtjevi smatraju se već ispunjenim za SSS-ove uključene u sustav TARGET2-Securities i za izravne i neizravne veze u kojima svi sustavi namire vrijednosnih papira uključeni u vezu su uključeni u sustav TARGET2-Securities. III. POSTUPAK PRIJAVE 1. Upravitelji SSS-a europodručja koji namjeravaju da se njihove usluge upotrebljavaju u kreditnim operacijama Eurosustava trebaju dostaviti molbu za procjenu prihvatljivosti NSB-u države članice u kojoj je SSS uspostavljen. 2. Za veze, uključujući one koje uključuju SSS-ove EGP-a izvan europodručja, SSS investitora treba dostaviti zahtjev za procjenu prihvatljivosti NSB-u države članice u kojoj djeluje SSS investitora. 3. Eurosustav može odbiti zahtjev ili, kada su SSS ili veza već prihvatljivi, može suspendirati ili povući prihvatljivost ako: (a) nisu ispunjeni jedan ili više kriterija prihvatljivosti propisani i odjeljku I.; (b) upotreba SSS-a ili veze bi mogla utjecati na sigurnost i učinkovitost kreditnih operacija Eurosustava i izložiti Eurosustav riziku financijskih gubitaka ili se na drugi način smatra, na temelju načela opreznosti, da predstavlja rizik. 4. Odluka Eurosustava o prihvatljivosti SSS-a ili veze dostavlja se upravitelju SSS-a koji je dostavio zahtjev za procjenu prihvatljivosti. Eurosustav će obrazložiti negativnu odluku. 5. SSS ili veza mogu se upotrebljavati u kreditnim operacijama Eurosustava kada su objavljeni na popisu prihvatljivih SSS-ova Eurosustava i prihvatljivih veza na mrežnim stranicama ESB-a.